TÄNAVAKARJANE
Kas sa oled kunagi kannatanud nii tugeva hambavalu käes,
et oleksid valmis tegema ükskõik mida, et sellest vabaneda?
Ja lõpuks, kui oled söönud terve paki valuvaigisteid, taipad,
et ainus võimalus hambavalust lahti saada, on minna hambaarsti juurde.
Mul oli mõnda aega tagasi selline olukord.
Lõpuks ärkasin ma keset ööd selle peale,
et mul oli tohutu peavalu ja ka hammas valutas meeletult.
Hakkasin sedamaid erinevaid hambaravi esmaabisid läbi helistama
ja uurima, kas saaks midagi ette võtta.
Kahjuks ei saanud. Hommikul uuesti helistades,
õnnestus mul kohe hambaarstilt aeg saada ja mu hammas sai korda.
Seega, mu mõõt oli täis saanud, ma ei tahtnud enam valu käes kannatada.
Lõpuks, kui mu valu oli väljakannatamatuks muutunud,
pöördusin ma sellise inimese poole, kes mind aidata suudab.
Ma küsin nüüd sinu käest: "Kas sinu mõõt on juba täis?"
Mulle meenub elavalt 2001 aasta,
sest minu mõõt oli tookord nii-öelda täis saanud.
Mind valdas meeletu ahastus,
mis oli tingitud uimastite tarbimisest ja okultismiga tegelemisest.
Ma hakkasin väga varakult, juba kooli ajal, narkootikume kasutama.
Alguses oli see põnev ning kõik oli uus ja huvitav.
Lõpu poole aga see põnevus ja esmane võlu kadusid
ning ainsaks eesmärgiks oli ennast segi tõmmata.
Kusjuures, lõpuks narkots ei mõjunud enam
ja ma olin kainena rohkem segi, kui narkotsi pannes.
Narkootiliste ainete mõju ja sõltuvus tekitavad olukorra,
kus inimene ei tule enam oma igapäevaeluga toime,
ilma et ta oma doosi kätte saab.
Ma taipasin, et olin liiga kaugele läinud.
See kõik ei pakkunud mulle enam naudingut.
Ma tõmbasin pilve vaid selleks, et oma olemist normaliseerida.
Ma tarbisin amfetamiini, sest mul oli meeletu himu selle aine järele.
Seega olin ma suletud ringis, kus sõltuvus juhtis kogu mu elu.
Ma taipasin, et pean sellest olukorrast välja tulema,
sest vastasel korral hävitan ma oma elu, tervise ja inimsuhted.
Mind valdas ängistus, mis muutus hirmuks ja hirmuseisundiks.
Ma kardsin, et kui ma nüüd suren, siis lähen hukatusse.
See elu, mida toona elasin, ei olnud põrgust kaugel.
Sain aru, et ainult üks isik saab mind aidata -
see on Kuningate Kuningas ja Isandate Issand - Jeesus Kristus.
Laskusin põlvili ühes räpases narkourkas, kus ma elasin
ja hakkasin täiest kõrist ning kogu südamest Jeesust appi hüüdma.
Ma hüüdsin: "Tule ja päästa mind,
vabasta mind uimastitest ja saatana mõjust!"
Sel samal hetkel tuli Jeesus mu koju ja mu südamesse
ja sel samal hetkel tundsin täielikku vabanemist.
Ma nutsin ja pillisin oma korteris ning mul oli ülimalt hea olla.
Sel hetkel, kui Jeesus mu ellu astus, taganes kõik halb.
Nüüd, kui olen juba aastaid päästetud olnud, olen märganud,
kui kerge on Jeesuse teelt uuesti kõrvale kalduda.
Alguses, kui olin usule tulnud, aitas Jumal mind elu üles ehitada.
Ta ravis mu hinge ja vaimu ja mu asjad hakkasid laabuma.
Ma abiellusin, me saime lapse ja ma sain hea töökoha.
Ma saan oma elus Jumala kutset järgida ja seda ellu viia.
Ja siiski, kui kerge on kiinduda asjadesse, unustades,
et kõige tähtsam on hoida oma süda kompromissituna Jeesuse suhtes.
Ka Sõnas on öeldud: "Aga otsige esmalt Jumala riiki ja tema õiglust,
siis seda kõike antakse teile pealegi!"
Andes oma elu jäägitult Jeesusele ja hoides Temast kinni,
ei ole sul vaja enam elada pidevates kriisides,
sest Jeesus juhib igat su sammu.
"Ja nad tulid Jeerikosse.
Ja kui Jeesus ja ta jüngrid koos üsna suure rahvahulgaga
Jeerikost välja läksid,
istus tee ääres pime kerjus Bartimeus, Timeuse poeg.
Ja kui see kuulis, et Jeesus Naatsaretlane on seal,
hakkas ta karjuma: "Jeesus, Taaveti Poeg, halasta minu peale!"
Ja paljud sõitlesid teda, et ta vaikiks,
tema aga karjus veelgi enam: "Taaveti Poeg, halasta minu peale!"
Ja Jeesus ütles seisatades: "Kutsuge ta siia!"
Ja nad kutsusid pimedat: "Ole julge, tõuse üles, Tema kutsub sind!"
Pime viskas kuue seljast, hüppas püsti ja tuli Jeesuse juurde.
Ja Jeesus päris temalt: "Mida sa tahad, et ma sulle teeksin?"
Aga pime ütles talle: "Rabbuuni, et ma jälle näeksin!"
Ja Jeesus ütles talle: "Mine, sinu usk on su päästnud!"
Ja kohe nägi ta jälle ning läks Jeesusega teele kaasa."
Lugu Bartimeusest on kirjutatud selleks, et see meile eeskujuks oleks.
Kallis sõber, Jeesus tahab sinu jaoks olemas olla.
Kui sa aga ei anna Talle piisavalt ruumi,
siis miks peaks Ta üldse sinu heaks midagi tegema?
Jeesus tahab, et kuuluksid Talle kogu täiega.
Seepärast ma ütlen sulle, et viska see pimeda kuub enda seljast
ning hüüa kogu oma südamest Jeesuse poole ja Ta halastab su peale.
Tõlge: Kaja Ylötalo